Акцёры (фільм)

«Акцёры» () — фільм Бертрана Бліе, у якім знялася рэкордная колькасць папулярных французскіх кіназорак 1950-х—1980-х гадоў.

 Сюжэт 
Сюжэт фільма з цяжкасцю паддаецца апісанню, бо яго фактычна няма. Гэты фільм Бертрана Бліе — хутчэй праява пачуцця ўдзячнасці ў адносінах да тых вялікіх акцёраў, з якімі яму пашчасціла працаваць, і прызнанне ў любові да французскага кіно 1950-х — 1980-х гадоў, калі яны знаходзіліся на піку папулярнасці. Гэта спроба на імгненне затрымаць эпоху росквіту французскага кінематографа, якая сыходзіць з імі.

Дзеянне нагадвае імправізацыю. Ствараецца ўражанне, што акцёры прыдумляюць тэкст падчас дзеяння, адначасна абмяркоўваючы сваіх калег. Жан-П'ер Мар'ель спрабуе прыцягнуць увагу афіцыянта ў рэстаране і абураецца з нагоды дрэннага сервісу, сябры спрабуюць супакоіць яго. Да іх далучаецца Клод Рыш, які ніколі не губляе добрага настрою. За іншымі столікамі таксама адбываюцца маленькія драмы: Самі Фрэй абражае Андрэ Дзюсалье і атрымлівае аплявуху; яго сябар шукае пісталет, каб застрэліцца. На вуліцы таксама перасякаюцца шляхі акцёраў, яны пераследуюць адзін аднаго, раздаюць аўтографы… П’ер Ардыці і Жан-Клод Брыялі граюць гомасексуальную пару. Ардзіці знайшоў суцяшэнне ў абдымках Брыялі пасля таго, як нейкі Франсуа Негрэ (Франсуа Берлеан) адбіў у яго каханую жанчыну (Марыя Шнайдэр). Сустрэўшы Негрэ на вуліцы ён нагадвае яму пра гэта, а той запрашае яго ў госці. Акрамя таго, Ардзіці ўступае ў канфлікт з Майклам Лонсдэйлам, які гуляе па Парыжы, калі той нядобразычліва адклікаецца аб гамасэксуалістах. Дзюсалье і Жак Вільрэ аглядаюць незвычайную скульптуру на Елісейскіх палях — матацыкліста (Жэрар Дэпардзьё), які прабіў галавой рэкламны шчыт.

Ален Дэлон прыходзіць на здымкі фільма, дзе яго не чакалі, і ўспамінае акцёраў, якія ўжо пайшлі з жыцця — Жана Габена, Ліна Вентуру, Луі дэ Фюнеса…

Мар’ель паведамляе Пікалі, што яго жонка здраджвае яму з афіцыянтам. Пікалі выклікае санітараў, якія адводзяць Мар’еля да доктара. Мар’ель скардзіцца, што ніхто не ўспрымае яго сур’ёзна. Доктар раіць яму забіць якога-небудзь гледача, каб пазбавіцца ад дэпрэсіі, гэтак жа, як гледачы забіваюць акцёраў сваёй абыякавасцю. Мар’ель адразу адчувае сябе лепш і разам з Вільрэ і Дзюсалье адпраўляецца на пошукі ахвяры. Нарэшце, злавіўшы выпадковага мінака, які дрэнна адгукаўся аб адным з акцёраў, яны вядуць яго ў падземны гараж, каб забіць. Ахвяра супраціўляецца і заяўляе, што не жадае паміраць, а жадае пайсці ў кіно. Акцёры адразу ажыўляюцца і прапануюць яму паглядзець новы фільм, але даведаўшыся змест фільма, той просіць яго забіць.

Брыялі і Ардзіці наносяць позні візіт Негрэ, і Марыя Шнайдэр расказвае ім пра сваё жыццё. Зноў убачыўшы яе, Ардзіці разумее, што занадта кахае жанчын, і вырашае растацца з Брыялі.

Мар’ель, Вільрэ і Дзюсалье зноў у рэстаране, за суседнім столікам сядзіць Жак Франсуа. З’яўляецца Мішэль Серо і ладзіць сварку з Франсуа. Выйшаўшы на вуліцу, Серо бачыць паліцэйскую засаду і наторкаецца на п’янага Жан-Поля Бельмандо, які папярэджвае яго, што паліцыя наладзіла аблаву на акцёраў. Серо затрымліваюць, але ён не прызнаецца, што акцёр. Тады яго вядуць на пакаранне смерцю іншага акцёра — Мішэля Галабру — і пад пагрозай расстрэлу схіляюць да супрацоўніцтва. Ад яго патрабуецца толькі назваць імёны іншых акцёраў. Бельмандо таксама трапляе ў рукі паліцыі. Каб выратавацца, абодва акцёры пачынаюць ламаць камедыю. Нарэшце, Серо атрымоўваецца бегчы падчас расстрэлу Бельмандо і ён зноў вяртаецца ў рэстаран. Тамака ўсіх наведвальнікаў трымае на мушцы Франсуа. Ён забівае Мар’еля, скардзіцца на адсутнасць негатыўных роляў і патрабуе рэжысёра. «Дзе гэты дурань Бліе?!» — пытаецца Серо. Але Бліе ўжо здымае зусім іншы фільм, дзе галоўную ролю іграе Клод Брасер. У яго раптам звоніць тэлефон і суразмоўцам Брасера з’яўляецца не хто іншы, як яго нябожчык бацька. Пасля размовы з ім Брасер перадае трубку самому Бліе са словамі: «Твой бацька хоча пагаварыць з табой»…

Катэгорыя:Фільмы Бертрана Бліе